|  |  |
| --- | --- |
|  | **ОБЯВА**  **за приемане на проектни предложения за предоставяне на**  **безвъзмездна финансова помощ от страна на Република България** |

Министерство на външните работи на Република България чрез Посолството на Република България в гр. Аман, Хашемитско кралство Йордания обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2023 година.

**Приоритетните области и направления за изпълнение на проекти на територията на Йордания са:**

*- Опазване на околната среда и борба с изменението на климата;*

*- Осигуряване на устойчиво икономическо развитие и подкрепа за устойчива заетост.*

**1. Цели и обхват на проектите:**

*- Предприемане на действия за борба с климатичните промени и въздействието им;*

*- Предприемане на действия за промотиране на възобновяеми енергийни решения;*

*- Съхранение и устойчиво ползване на моретата и морските ресурси за устойчиво развитие;*

*- Запазване, възстановяване и стимулиране на устойчивото ползване на сухоземните екосистеми;*

*- Устойчиво стопанисване на горите;*

*- Борба с опустиняването и пристъпване към регенерирането на почвата;*

*- Прекъсване на загубата на биоразнообразието;*

*- Устойчиво стопанисване на водите и отпадъците;*

*- Осигуряване на устойчиви модели на потребление и производство;*

*-Създаване на „климатично умни“ домакинства и създаване на „зелени“ работни места.*

**2.   Целеви групи:**

*-Младежи;*

*-Жени и деца в неравностойно положение;*

*-Социално слаби групи;*

*-Местно население в градовете и селата;*

*-Образователни институции - училища;*

*-Неправителствени организации, допринасящи за реализацията на приоритетите и постигането на целите на българската „Официална помощ за развитие“.*

**3.  Очаквани резултати:**

*- Утвърждаване на доброто име и международния авторитет на Република България, разширяване на възможностите за обмен на експертиза между Република България и Хашемитско кралство Йордания в контекста на отличните отношения на ползотворно сътрудничество;*

*- Поощряване на местни иновативни решения за борба с последиците от изменението на климата;*

*- Създаване на модели на поведение, свързани със съхраняване на околната среда, съхраняване на биоразнообразието, интелигентно стопанисване на морски, крайбрежни и сухоземни екосистеми;*

*- Възприемане и прилагане на добри практики за борба с климатичните промени;*

*-* *Осведоменост относно опазването на околната среда и изменението на климата;*

*- Въвеждане на механизъм за споделяне на добри практики за опазване на околната среда на местно ниво;*

*- Развиване на нови умения, необходими за зелена трансформация на икономиката;*

*- Реализиране на пилотни идеи за насърчаване на зеленото предприемачество;*

*- Задълбочаване на взаимодействието между институциите на централно, регионално и местно ниво;*

*- Подобряване на социално-икономическото развитие;*

*- Придобиване на умения, които осигуряват устойчива заетост, намаляване на бедността и повишаване на благосъстоянието.*

**4. Допустими стойности на проектите:**

4.1. Минималната допустима стойност на проект е 5 000 лв.

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 30 000 лв.;
* за проекти, чиято основна цел е извършване на ремонтни и/или строителни дейности - до 30 000 лв.

4.3. Осигурено от кандидата съфинансиране на дейности по проекта ще се разглежда като предимство при оценяването, подбора и одобряването на проектите.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2023 г. и не по-късен от 30 ноември 2023 г.

5.2. Изпълнението на проекта трябва да приключи не по-късно от 31 декември 2025 г.

**6. Допустими кандидати:**

* *Първостепенни и второстепенни разпоредители с бюджет – юридически лица на Йордания;*
* *Международни и местни неправителствени организации;*
* *Общини и техни обединения;*
* *Образователни, здравни и социални институции;*
* *Международни хуманитарни организации.*

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни и да отговарят на принципите на отговорност, икономичност, ефикасност, ефективност и прозрачност;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- дейности за осигуряване на публичност и видимост на предоставената финансова помощ, съгласно Насоките за публичност и видимост на българската помощ за развитие, на стойност от 3 до 5 % от общата стойност на проекта, но не повече от 5000 лева.

**7.3.** **Примерни дейности, които могат да бъдат финансирани:**

*- Обучения за повишаване на осведомеността, свързани с устойчиво управление на морските и крайбрежните ресурси;*

*- Кампании за почистване и залесяване с цел насърчаване на устойчивото използване на околната среда сред младите хора и намаляване на замърсяването на околната среда;*

*- Иновативни решения за събиране на дъждовна вода;*

*- Зелени бизнес решения за насърчаване на устойчиви модели на потребление и производство;*

*- Използване на природните ресурси на Йордания за производството на медицински и козметични продукти.*

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език: <https://www.mfa.bg/bg/3865>

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Посолството в Хашемитско кралство Йордания може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

*Проектите се приемат единствено на електронна поща* [*consulate.amman@mfa.bg*](mailto:consulate.amman@mfa.bg)*, както в word формат, така и сканирани в pdf формат с подпис и печат на кандидата.*

*Телефон за връзка 00962776995154.*

***Крайният срок за набиране на предложения е 30 юни 2022 г.***

**10. Допълнителна информация:**

Кандидатите се уведомяват за резултатите от процедурата по оценяване, подбор и одобрение на проектните предложения в срок до 14 работни дни от приключване на отделните етапи на процедурата. Посолството на Република България в Хашемитско кралство Йордания няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.

1. Виж Приложение 1 към обявата [↑](#footnote-ref-1)